༄༅།།ཁྱབ་བདག་འཁོར་ལོའི་མགོན་པོ་སྐྱབས་རྗེ་ཤིང་བཟའ་རྡོ་རྗེ་འཆང་བློ་བཟང་བསྟན་པའི་དབང་ཕྱུག་ཚུལ་ཁྲིམས་ཕུན་ཚོགས་དཔལ་བཟང་བོ་མཆོག་ནི།རབ་བྱུང་བཅུ་བཞི་བའི་ཤིང་བྱ༼ཕྱི་ལོ༡༨༢༥༽ལོར་ཤར་རྨ་རྒྱལ་སྦོམ་ར་དང་ཁད་ཉེ་བའི་གདན་ས་ཆེན་པོ་ཨ་རིག་རྭ་རྒྱ་བཀྲ་ཤིས་འབྱུང་གནས་ཀྱི་ལྷོ་ཕྱོགས།གེ་ཐོ་དམར་ཡག་ཏུ་གྲགས་པའི་ཉེ་འདབས།ཕ་བོང་དུང་དཀར་འདྲ་བའི་ཉེ་འཁྲིས་སུ་ཡབ་ཇ་སག་མགོན་པོ་རྡོ་རྗེ་དང་།ཡུམ་རིན་ཆེན་སྒྲོལ་མ་གཉིས་ཀྱི་སྲས་སུ་སྐུ་བལྟམས།སེར་བྱེས་ཕྱག་ཤུལ་དགེ་བཤེས་དགེ་འདུན་རྣམ་རྒྱལ་ཚང་གིས་དགེ་འདུན་ཕུན་ཚོགས་ཞེས་པའི་མཚན་གསོལ།དགུང་ལོ་གསུམ་པ་མེ་ཕག༼ཕྱི་ལོ༡༨༢༧༽ལོར་སྨན་ཤུལ་བློ་བཟང་ཕུན་ཚོགས་ཨུ་རྒེར་ཕེབས་པའི་དྲུང་ནས་གྲུབ་རྒྱལ་ཚེ་དབང་དང་འཇིགས་བྱེད་དཔའ་གཅིག་གི་དབང་ཐོབ།སྐབས་འདིར་རྗེ་འདི་ཉིད་ཤིང་བཟའ་རིན་པོ་ཆེའི་སྤྲུལ་སྐུར་གྲགས་ཆེ་བ་བྱུང་ཞིང་།སྒྲུབ་བརྒྱུད་བསྟན་པའི་མངའ་བདག་ཡབ་རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོའི་ཤིང་བཟའ་པཎྜི་ཏ་བློ་བཟང་དར་རྒྱས་རྒྱ་མཚོའི་ཡང་སྤྲུལ་དུ་ངོས་འཛིན་གནང་ཞིང་།སྣང་བ་མཐའ་ཡས་པཎ་ཆེན་སྐུ་ཕྲེང་བདུན་པ་བློ་བཟང་དཔལ་ལྡན་བསྟན་པའི་ཉི་མས་ཡང་བསྐྱར་སྤྲུལ་སྐུ་འཁྲུལ་མེད་ཀྱི་ངོ་ཤར་བས།གཙང་སྦྲ་གལ་ཆེ་ཚུལ་གྱི་བཀའ་ཤོག་བསྩལ།དགུང་ལོ་ལྔ་བ་ས་གླང༼ཕྱི་ལོ༡༨༢༩༽ལོར་སྒོམ་ཐར་དགེ་སློང་ཚུལ་ཁྲིམས་ཆོས་འཕེལ་ལས་ཡིག་གཟུགས་དང་སྐྱབས་འགྲོ།སྨོན་ལམ་སྣ་ལྔ་སོགས་ཐུགས་འཛིན་མཛད།དགུང་ལོ་བདུན་པ་ལྕགས་ཡོས༼ཕྱི་ལོ༡༨༣༡༽ལོར་འདུལ་འཛིན་ཆེན་པོ་ཨ་རིག་ཁྲི་རིན་པོ་ཆེ་བྱམས་པ་འཕྲིན་ལས་རབ་རྒྱས་དཔལ་བཟང་བོའི་དྲུང་ནས་དགེ་བསྙེན་དང་རབ་བྱུང་དགེ་ཚུལ་དཀྱུས་གཅིག་ཏུ་བསྒྲུབས་ཏེ་མཚན་ལ་བློ་བཟང་བསྟན་པའི་དབང་ཕྱུག་ཚུལ་ཁྲིམས་ཕུན་ཚོགས་ཞེས་གསོལ།དགེ་བཤེས་ཆོས་དཔལ་རྒྱ་མཚོའི་དྲུང་དུ་བཅར་བཞུགས་མཛད་དེ་རྒྱན་འཇུག་སོགས་ཐུགས་འཛིན་གནང་།དགུང་ལོ་བརྒྱད་པ་ཆུ་འབྲུག༼ཕྱི་ལོ༡༨༣༢༽ལོར་གདན་ས་ནས་དབོན་པོ་བསྟན་འཛིན་རྒྱ་མཚོ་དང་དཔོན་ཁག་མང་པོས་ཕེབས་སྐྱེལ་གྱིས་ཆོས་གྲྭ་ཆེན་པོ་རྭ་རྒྱ་བཀྲ་ཤིས་འབྱུང་གནས་ཀྱི་མི་འཇིགས་གདོང་ལྔས་བཏེགས་པའི་ཁྲི་འཕང་མཐོན་པོར་ཞབས་སེན་གྱི་པདྨོ་བཀོད།ཁྲི་སྟོན་གྲུབ་རྗེས་ལེགས་བཤད་སྙིང་བོ་སོགས་གཞུང་ཆེན་དུ་མ་ཐུགས་འཛིན་མཛད།གྲུབ་དབང་སྨན་ཤུལ་བློ་བཟང་ཕུན་ཚོགས་ཀྱི་དྲུང་ནས་འཇམ་དབྱངས་དཀར་པོ་སོགས་ཀྱི་རྗེས་གནང་གསན་པ་དང་།ཨ་རིག་ཁྲི་རིན་པོ་ཆེ་དང་གཟུངས་རུལ་མཁན་པོ་གཉིས་ཀྱི་དྲུང་དུ་སྒྲོལ་མ་དཀར་ལྗང་དང་ལམ་རིམ་ཆེན་མོའི་ལུང་སོགས་ཆོས་བཀའ་མང་པོ་གསན།དགུང་ལོ་བཅུ་གཅིག་པ་ཤིང་ལུག༼ཕྱི་ལོ༡༨༣༥༽ལོར་སྐྱབས་རྗེ་གསེར་ཁང་པ་ཆེན་པོ་ལས་ཐོག་མར་སྲད་རྒྱུད་བླ་མའི་རྣལ་འབྱོར་གྱི་ཁྲིད་དང་བདེ་མཆོག་གི་དབང་སོགས་གསན།དགུང་ལོ་བཅུ་བཞི་བ་ས་ཁྱི༼ཕྱི་ལོ༡༨༣༨༽ལོར་རྗེ་གསེར་ཁང་པ་ཆེན་པོ་ལས་དཔལ་དུས་ཀྱི་འཁོར་ལོའི་དབང་ཡོངས་སུ་རྫོགས་པ་གསན།བླ་མས་ཆོས་གྲྭར་ཞུགས་དགོས་པའི་བཀའ་བཞིན་གཟུངས་རུལ་མཁན་པོ་འཇམ་དབྱངས་ཤེས་རབ་ཡོངས་འཛིན་དུ་བསྟེན་ནས་བསེའི་བསྡུས་གྲྭའི་སྟེང་ནས་མཛུབ་ཁྲིད་ཞིབ་རྒྱས་དང་བགྲོ་གླེང་བྱེད་ཚུལ་སོགས་ལ་སྦྱངས།དགུང་ལོ་བཅུ་དྲུག་པ་ལྕགས་བྱི༼ཕྱི་ལོ༡༨༤༠༽ལོར་བཤེས་གཉེན་ཆེན་པོ་ཀུན་སྤངས་པ་བློ་གྲོས་རབ་ཡངས་ཡོངས་འཛིན་དུ་བསྟེན་ནས་གཞུང་ཚན་སོ་སོར་དཔེ་ཁྲིད་ཞུས།འདི་ནས་བཟུང་ལོ་དྲུག་གི་རིང་ལ་རྗེ་བཙུན་པའི་ཡིག་ཆ་སོགས་གཞན་མང་པོར་གཟིགས།སྐྱབས་རྗེ་གསེར་ཁང་པ་ཆེན་པོས་དགུང་ལོ་ཉེར་ལྔའི་བར་དུ་གྲོང་ཆོག་ལ་མ་ཕེབས་ན་ལེགས་ཚུལ་གྱི་གསུང་བཀོད་ནན་ཅན་མཛད་པ་ལྟར་སློབ་གཉེར་ཁོ་ན་ལ་འབད་པས་ན་བཟའ་བཞེས་ཆས་སོགས་ཀྱང་ཤིན་ཏུ་དཀོན་པ་བྱུང་།དགུང་ལོ་ཉེར་གཅིག་པ་ཤིང་སྦྲུལ༼ཕྱི་ལོ༡༨༤༥༽ལོར་རྗེ་བཙུན་པའི་དབུ་མ་ཐུགས་འཛིན་ཐོག་རྣམ་བཤད་དགོངས་པ་རབ་གསལ།ལྷག་མཐོང་ཆེ་ཆུང་།ལེགས་བཤད་སྙིང་བོ་སོགས་གཞིར་བཟུང་སྟེ་ཁ་བཤད་ཙམ་ཚིག་སྤྱིའི་ན་ཡམ་ཙམ་དུ་མ་ལུས་པར་དོན་ལ་སྒྲོ་འདོགས་ཆོད་ངེས་ཀྱི་སྦྱངས་པ་གནད་སྨིན་མཛད།དགུང་ལོ་ཉེར་གསུམ་པ་མེ་ལུག༼ཕྱི་ལོ༡༨༤༧༽ལོར་མཚོ་སྔོན་གྲྭ་ཚང་ཁིའད་ཀྱི་ལྟག་ཐཱ་ཡན་རི་ཁྲོད་དུ་ཡོངས་རྫོགས་བསྟན་པའི་མངའ་བདག་སྐྱབས་རྗེ་གསེར་ཁང་པས་མཁན་སློབ་སྦྲགས་མ་དང་།དཔའ་རིས་དགེ་བཤེས་དངོས་གྲུབ་པས་གསང་སྟེ་སྟོན་པའི་སློབ་དཔོན།ཀུན་སྤངས་ཐུབ་མཆོག་སོགས་དགེ་འདུན་གྲངས་ཚང་བའི་དབུས་སུ་བསྙེན་རྫོགས་ཀྱི་སྡོམ་པ་བཞེས།དེ་ནས་རང་དགོན་དུ་ཕེབས་ནས་འདུལ་བ་མདོ་རྩ་སྔར་ནས་ཐུགས་འཛིན་མཛད་གྲུབ་པས་མཚོ་ཊཱིཀ་དང་རིན་ཆེན་ཕྲེང་བ་གཉིས་བསྡུར་ནས་གཟིགས་རྟོག་དང་།ཡོངས་འཛིན་རིན་པོ་ཆེ་ལས་བདེ་ལེགས་ཉི་མའི་འདུལ་བར་དཔེ་ཁྲིད་བྱས་ཏེ་ཆོས་གྲྭར་མ་ཆག་པ་མཛད།དགུང་ལོ་ཉེར་ལྔ་བ་ས་བྱ༼ཕྱི་ལོ༡༨༤༩༽ལོར་ཆོས་གྲྭར་བཀའ་པོད་ཆེན་པོ་རྣམས་ལ་གསན་སྦྱང་མཛད་པའི་སེང་བར་གང་ཡོད་དུ་གཞུང་བརྒྱ་སྨྲ་བའི་དབང་ཕྱུག་མ་ཁྱེ་ལྷ་རམས་པ་དགེ་ལེགས་དཔལ་བཟང་ལས་གཙང་བརྒྱུད་ལམ་རིམ་བདེ་ལམ་གྱི་ཉམས་ཁྲིད་སྨིན་རྒྱས་དང་ཀུན་རིག་གི་དབང་སོགས་དང་།གྲུབ་ཆེན་བརྩི་བཞག་བློ་བཟང་བསྟན་པའི་རྒྱལ་མཚན་ལས་འཇིགས་བྱེད་དཔའ་གཅིག་དང་བཅུ་གསུམ་མ།གཤེད་དམར་སོགས།གྲུབ་དབང་མོན་ཤུལ་དགེ་འདུན་ཕུན་ཚོགས་ལས་དཔལ་མོ་ལུགས་ཀྱི་ཐུགས་རྗེ་ཆེན་པོ་སོགས་ཀྱི་དབང་ལུང་རྗེས་གསུམ་མང་དུ་གསན།ལོ་འདིར་དགོན་འདིའི་ཁྲི་སྲི་གཅོད་དཀའ་བ་སོགས་ལ་བརྟེན་ནས་གདན་ས་ཆེན་པོའི་ཆོས་ཀྱི་ཁྲིར་ཞབས་སེན་གྱི་པདྨོ་ཉེ་བར་བཀོད་དེ་སྒྲིག་ལམ་གྱི་རྟིང་བསྐུལ་དང་།འཛིན་གྲྭ་བཅུ་གསུམ་ལ་བརྩི་བཞག་གནང་བ།རྒྱུགས་བཞེས་པ།རྩོད་མཚམས་ལ་གཟིགས་རྟོག་གནང་བ་སོགས་གང་ཅིར་ཐུགས་བརྩོན་མ་ལྷོད་པ་མཛད།དགུང་ལོ་ཉེར་བདུན་པ་ལྕགས་ཕག༼ཕྱི་ལོ༡༨༥༡༽ལོར་བྱམས་མེ་དཔོན་པོ་བསོད་རྒྱལ་སོགས་ཀྱིས་སྔ་ལོར་གདན་ཞུས་ལྟར་ཕེབས་ནས་ཐུགས་རྗེ་ཆེན་པོའི་དབང་དང་ཀུན་རིག་གི་དབང་སོགས་བསྩལ།རང་དགོན་དུ་སྐུ་མཆེད་བློ་བཟང་བསྟན་པ་རྒྱ་མཚོའི་དྲུང་ནས་བླ་མཆོད་བདེ་སྟོང་དབྱེར་མེད་པའི་ཉམས་ཁྲིད་གསན།ཀོའུ་བ་བློ་བཟང་བསྟན་འཛིན་ཉི་མས་གདན་ཞུས་ལྟར་ཀོའུ་བ་དགོན་དུ་ཕེབས།ཞོར་དུ་ལ་མོ་བདེ་ཆེན་དང་།བྱ་ཁྱུང་སོགས་སུའང་མཇལ་སྐོར་དུ་ཕེབས།དགུང་ལོ་སུམ་ཅུ་བ་ཤིང་སྟག༼ཕྱི་ལོ༡༨༥༤༽ལོ་ནས་བཟུང་དབལ་ཤུལ་ཁྲོ་ཁོ་དང་མགོ་ལོག་ཁང་རྒན།མཚོ་སྔོན་པོ་ཨ་རིགརྗེ་སྐུ་འབུམ་དགོན་པ་སོགས་ཀྱིས་གདན་ཞུས་ལྟར་ཕེབས་ནས་ཀུན་རིག་གི་དབང་དང་འཇིགས་མཛད་དུས་དགྲའི་དབང་བོ་ལྷ་བཅུ་གསུམ་མའི་སྟ་གོན་དང་བཅས་པ།སྣར་ཐང་བརྒྱ་རྩའི་རྗེས་གནང་སོགས་ཆོས་བཀའ་མང་པོ་བསྩལ།དགུང་ལོ་སོ་བདུན་པ་ལྕགས་བྱ༼ཕྱི་ལོ༡༨༦༡༽ལོར་གདན་ས་ཆེན་པོ་སྐུ་འབུམ་བྱམས་པ་གླིང་གི་མི་འཇིགས་ཆོས་ཀྱི་ཁྲི་འཕང་མཐོན་པོར་དགེ་ལེགས་འདབ་སྟོང་གྲོལ་བའི་ཞབས་སེན་གྱི་པདྨོ་ཉེ་བར་བཀོད་དེ་ལམ་རིམ་ཆེན་མོའི་གཟབ་བཤད་ཆོས་ཐུན་གཅིག་གནང་།དེ་ནས་བཟུང་བརྩི་བཞག་གཏོང་བ་དང་།ཚིག་རྒྱུགས་དང་རྩོད་རྒྱུགས་བཞེས་པ།དམ་བཅར་གཟིགས་རྟོག་མཛད་པ།སྤྱིའི་སྒྲིག་ལམ་ལས་བརྩམས་པའི་བཤད་སྒྲུབ་གླིང་ལ་ཚོགས་གཏམ་ཞིབ་རྒྱས་གནང་བས་སྒྲིག་ལམ་ཉམས་པ་རྣམས་སོར་ཆུད་ཅིང་འཆད་ཉན་ཡར་རྒྱས་སུ་གྱུར།དགུང་ལོ་སོ་དགུ་བ་ཆུ་ཕག༼ཕྱི་ལོ༡༨༦༣༽ལོར་རྒྱ་ལི་ཡོངས་འཛིན་རིན་པོ་ཆེ་དགེ་འདུན་ཤེས་རབ་དཔལ་བཟང་བོའི་དྲུང་ནས་དྲུག་པའི་ཡར་ཚེས་ནས་བཟུང་རྭ་རྒྱའི་བླ་བྲང་ཚོམས་ཆེན་དུ།རྗེ་འདི་ཉིད་དང་དགོན་པའི་ཁྲི་གདན་ཟུར་རྣམས་ཀྱིས་གཙོས་གསན་མཁན་བརྒྱ་ལྷག་ཙམ་ལ་མི་ཏྲ་བརྒྱ་རྩའི་དབང་ཆེན་ཡོངས་སུ་རྫོགས་པར་གསན།དགུང་ལོ་ཞེ་གཅིག་པ་ཤིང་གླང༼ཕྱི་ལོ༡༨༦༥༽ལོར་ཁྲི་ཀའི་བོད་ཇོའི་གྲྭ་ཚང་དུ་སྐྱབས་རྗེ་ཐར་ཤུལ་དགེ་འདུན་ཆོས་སྐྱོང་རྒྱ་མཚོའི་དྲུང་ནས་དཔལ་འཇིགས་མཛད་དུས་དགྲའི་དབང་བོའི་བསྙེན་སྒྲུབ་དང་སྦྱིན་སྲེག་གི་ཟབ་ཁྲིད་རྒྱབ་ཁྲིད་ལུང་གི་སྐོར་བཅས་གསན།དགུང་ལོ་ཞེ་ལྔ་བ་ས་སྦྲུལ༼ཕྱི་ལོ༡༨༦༩༽ལོར་མཛོད་དགེའི་ཐང་ཟ་བུ་བརྒྱུད་ནས་གདན་ཞུས་ལྟར་དེ་ཕྱོགས་སུ་ཕེབས་ནས་གྲོ་ཚང་པཎྜི་ཏའི་སྤྲུལ་སྐུ་དང་བྱམས་མེའི་དཔོན་ཚང་སྤྲུལ་སྐུ།སོག་ཚང་སྤྲུལ་སྐུ་ཆེ་ཆུང་།བྱམས་མེའི་ཁྲི་ཟུར་སྨྲ་ཁམས་ཚང་སོགས་བླ་གྲྭ་ལྔ་བརྒྱ་སྐོར་དང་།ཐང་ཟ་བུ་བརྒྱུད།ཚ་ཁོ་ཟངས་དཀར་སྟོད་སྨད།རྔ་བ།དམུ་དགེདབལ་ཤུལ་ཁྲོ་ཁོ།ཟུང་ཕན་ཕྱོགས་ཀྱི་ཁྲིམས་ཁྱོམ་ཚ་སོགས་ཕྱོགས་རིས་མེད་ནས་དད་པས་འདུས་པའི་ཚོགས་པ་སྟོང་ཕྲག་བདུན་ཉེ་བ་ལ་གྲུབ་པའི་འཁོར་ལོས་སྒྱུར་བ་མི་ཏྲ་ཛོ་ཀའི་ཐུགས་ཀྱི་བཅུད་ཕྱུང་བའི་ཉིང་ཁུ་མི་ཏྲ་བརྒྱ་རྩར་གྲགས་པའི་སྨིན་བྱེད་དབང་གི་རིམ་པ་རྣམས་རྫོགས་པར་གནང་།གཞི་བྱེས་ཀྱི་བསྒྲུབ་བྱ་ལྔ་བཅུ་བསྙེན་རྫོགས་ལ་བཀོད།ཇག་ཁྲིམས་དང་རྐུས་ཁྲིམས་སྡོམ་པ་སྔར་རྒྱུན་ལྟར་གནང་།ཡང་སྔར་ནས་ཟམ་ཚར་ཕེབས་དགོས་པའི་གསོལ་བཏབ་པ་ལྟར།སྟག་ཚང་ལྷ་མོ་ཉིན་སྲིབ་ཀྱི་གསེར་ཁྲི་སྤྲུལ་སྐུ།དབལ་ཤུལ་པ།རྩེ་དབུས་ཚེ་མཚམས་པ།གཞུང་ལས་པ་སོགས་སེར་སྐྱ་སུམ་སྟོང་ཙམ་ལ་མི་ཏྲ་བརྒྱ་རྩའི་དབང་ཡོངས་སུ་རྫོགས་པ་བསྩལ།དགུང་ལོ་ཞེ་བདུན་པ་ལྕགས་ལུག༼ཕྱི་ལོ༡༨༧༡༽ལོར་དུས་འཁོར་གྲྭ་ཚང་གསར་བཞེངས་ཀྱི་མགོ་བརྩམས་ནས་དེའི་ཕྱི་ལོར་སྟེང་ཁང་རྣམས་དང་སྤེན་པད་བཅས་ལས་མཇུག་རྫོགས་པར་གྲུབ་པ་དང་།ཆུ་བྱ་ལོར་གསེར་ཚོན་ཕུལ་བ་སོགས་ལ་དངུལ་སྲང་སྟོང་ཕྲག་བདུན་ལྷག་ཙམ་སོང་བར་གླེང་།དགུང་ལོ་ཞེ་དགུ་བ་རབ་བྱུང་བཅོ་ལྔ་བའི་ཆུ་བྱ༼ཕྱི་ལོ༡༨༨༣༽ལོའི་བཞི་བའི་ཚེས་གཉིས་ཀྱི་ཉིན་རོང་བོ་ཐོས་བསམ་གླིང་གི་ཁྲིར་ཕེབས་ཤིང་ལམ་རིམ་ཆེན་མོའི་གཟབ་བཤད་དང་འགྲེལ་བ་དོན་གསལ་གྱི་དབུ་ནས་བརྩི་བཞག་གནང་།འདི་དུས་བཤད་པ་གནང་བའི་ཐོག་མར་འོ་ལགས་སོ་ཞེས་གསུངས་པ་དང་ལྷན་དུ་སྟག་ལུང་གི་དབུ་རྩེ་ནས་འབྲུག་གྲགས་པ་དང་འཇའ་ཤར་བ་སོགས་མཚན་ལྟས་ལེགས་པོ་བྱུང་།དེ་ནས་ཨ་རོལ་རྡོ་རྗེ་འཆང་བློ་བཟང་ལུང་རིགས་རྒྱ་མཚོ་དཔལ་བཟང་བོའི་དྲུང་དུ་མཇལ་བར་བྱོན་ནས་གུར་ལྷ་བརྒྱད་ཀྱི་རྗེས་གནང་གསན།ལོ་རྗེས་མར་རོང་བོ་དགོན་པའི་སྨོན་ལམ་གྱི་ཚོགས་དབུར་ཕེབས་ཏེ་གསུང་བཤད་དང་བཅོ་ལྔའི་ཉིན་གསོ་སྦྱོང་གི་མགོན་དུའང་བྱོན།དཔྱིད་ཆོས་ཆེན་མོའི་བརྩི་བཞག་གི་རྒྱུགས་བཞེས་སྐབས་ཚར་གཅོད་རྗེས་འཛིན་གྱི་ཐབས་མཁས་མཛད།ཁྲི་བས་ཚོགས་གཏམ་གྱི་སྲོལ་ཉམས་ནས་རིང་ཞིག་སོང་སྟབས་སྒྲིག་ལམ་སྤྱི་བྱེ་བྲག་ལས་བརྩམས་པའི་ཚོགས་གཏམ་ཞིབ་རྒྱས་གནང་།དགུང་ལོ་ང་ལྔ་བ་ས་ཡོས༼ཕྱི་ལོ༡༨༧༩༽ལོར་ཧལ་ཧའི་ཕྱོགས་ནས་ཛ་ཡ་པཎྜི་ཏས་གདན་ཞུས་ལྟར་སྐུ་འབུམ་བྱམས་པ་གླིང་ནས་རིམ་པར།ཏེའུ་ཐུང་དང་དགོན་ཆེན་དགའ་ལྡན་དགེ་རྒྱས་གླིང་།ཧལ་ཧ་དཔོན་ཁག་རྣམས་གཙོ་བོར་གྱུར་བའི་ཐག་ཉེ་རིང་གི་ཧོ་ཤུའུ་ཕལ་མོ་ཆེ་དང་།ཞབས་པུ་རད་ཚུན་ཆད་ནས་འདུས་པའི་མཇལ་བ་རྣམས་ལ་དབང་ལུང་བཤད་ཁྲིད་སོགས་ཀྱི་ཆོས་བཀའ་རྒྱ་ཆེར་བསྩལ།ཙན་དན་ཇོ་བོ་སོགས་རྟེན་ཁྱད་པར་ཅན་རྣམས་ལ་མཇལ་བཞེད་ཀྱིས་རྒྱ་ནག་ལྕགས་རི་ཕྱི་མའི་རྒྱ་སྒོ་ཅང་ཀྱ་ཁུ་བརྒྱུད་ནས་པེའི་ཅིང་གི་ནུབ་ངོས་ཧལ་ཧ་དགོན་དུ་ཕྱག་ཕེབས།གཟིམ་ཁང་སེར་པོ།མཆོད་རྟེན་དཀར་པོ།ཙནྡན་ཇོ་བོ་སོགས་ལ་མཆོད་མཇལ་ལེགས་པར་གནང་།གོང་མའི་བློན་ཆེན་ཧར་ཆིན་པྰོ་ཝང་མཇལ་འཛོམས་ཐོག་ཆོས་སྲིད་གཉིས་ཐད་ནས་གསུང་གླེང་ཞིབ་རྒྱས་གནང་བས།གོང་བློན་ཆེན་པོ་ཧ་ཅང་དགའ་སྤྲོ་ཆེན་པོ་སྐྱེས་ཏེ།ཁྱེད་བླ་མ་བཟང་བོ་རེད།ངས་གོང་དུ་ཞུས་ནས་ཁྱེད་ཧུ་ཐོག་ཐུའི་གྲས་སུ་བཞུགས་དགོས་ཞུས་པར།ང་བྱ་བྲལ་ལྟ་བུ་བྱས་ནས་ཁ་ཏོན་གང་ནུས་དང་གཞན་ལ་ཆོས་སྦྱིན་འདྲ་གཏོང་ཕྱིར་སྟོད་སྨད་ཀུན་ཏུ་ཉུལ་ན་དགོས་པ་ཆེ།ཧུ་ཐོག་ཐུའི་ཁ་སྟབས་དང་འདུན་པ་བདག་ལ་མེད་ཅེས་ཐག་ཆོད་པའི་ཞལ་གསུང་གནང་སྟེ་གསན་དགོངས་ཡེ་མ་མཛད།ཚུལ་འདི་ནི་ད་ལྟ་ཡུལ་ཁམས་མང་པོ་དབང་དུ་བསྡུ་བར་འདོད་ནས་རྒྱ་དཔོན་ཚོར་དངུལ་སྲང་ཁྲི་ཕྲག་ཕངས་མེད་དུ་བསྟབས་ཀྱང་འདོད་བྱའི་འབྲས་བུ་སྨིག་རྒྱུའི་རྫིང་བུ་བསྙེགས་པ་ལྟར་སོང་བའི་བླ་ཆེན་དག་ལ་ལྟོས་ནས་ཆེས་ངོ་མཚར་བའི་རྣམ་པར་ཐར་བ་ཡིན།དེ་ནས་ཨུ་ཅུ་མུ་ཆིན་ཏྰ་ཝང་ནས་གདན་འདྲེན་ལྟར་བློན་འབངས་སྟོང་ཕྲག་ལྷག་ཙམ་གྱིས་བསུ་བ་དང་བཅས་ཕུན་ཚོགས་རྣམ་རྒྱལ་གླིང་དུ་ཕྱག་ཕེབས་ནས་དབང་ལུང་སོགས་མང་དུ་བསྩལ།ཝང་གི་ཡ་མིན་དང་ལྕང་ལུང་པཎྜི་ཏའི་དགོན་པ།དགོན་སྡེ་ཆེན་པོ་རིན་ཆེན་མཆོག་གྲུབ་གླིང་སོགས་དགོན་སྡེ་ཡུལ་གྲུ་མང་པོར་ཕེབས་ནས་ཆོས་ཀྱི་འཁོར་ལོ་རྒྱ་ཆེར་བསྐོར་ནས་ཕྱིར་རང་ཡུལ་དུ་ཆིབས་བསྒྱུར་གནང་བཞེད་ཀྱིས་ཡ་མིན་ནས་ཕྱག་བཏེགས།མཚོ་བདུན་དགོན་སོགས་བརྒྱུད་ནས་རི་བོ་རྩེ་ལྔར་ཕེབས་ནས་དེ་གའི་རྟེན་རྣམས་ལ་ཞིབ་མཇལ་དང་མཆོད་འབུལ་རྒྱ་ཆེར་མཛད།མཁར་སྔོན་པོ་དང་ཨ་ལག་ཤཏེའི་ཐུང་སོགས་བརྒྱུད་དེ་སྐུ་འབུམ་བྱམས་པ་གླིང་དུ་ཕྱག་ཕེབས་ནས་གསེར་སྡོང་ཆེན་མོ་སོགས་ལ་མཆོད་མཇལ་མཛད།རང་དགོན་དུ་ཕེབས་བཞེད་ཀྱིས་བཞི་བའི་ཚེས་མགོར་བཏེགས་སྟེ་འབལ་གཞུང་སོགས་བརྒྱུད་དེ་བླ་བྲང་ཆེན་མོར་ཕྱག་ཕེབས།ཡབ་རྗེ་གསེར་ཁང་པ་ཆེན་པོའི་གདུང་མདུན་དུ་མཆོད་ཚོགས་རྒྱ་ཆེར་སྤྲོས་ཏེ་མཁའ་ཁྱབ་བསྟན་འགྲོར་ཕན་པའི་སྨོན་འདུན་ནན་ཏན་མཛད།དགུང་ལོ་ང་བརྒྱད་པ་ཆུ་རྟ༼ཕྱི་ལོ༡༨༨༢༽ལོར་གསེར་ཏོག་བློ་བཟང་ཚུལ་ཁྲིམས་རྒྱ་མཚོ་དང་ཆེ་ཤོས་བྱང་ཆུབ་བསྟན་པའི་སྒྲོན་མེ།རྗེ་ཀུན་སྤངས་འཇིགས་མེད་བསམ་གཏན།མཁན་ལས་ཐོགས་པ་ཁྲི་རྒྱ་ནག་པ་མཆོག་སྤྲུལ་སོགས་བླ་སྤྲུལ་བཀའ་རམས་མང་པོས་གཙོས་དོན་གཉེར་བ་མང་པོར་མི་ཏྲ་བརྒྱ་རྩ་དང་རྡོ་རྗེ་ཕྲེང་བའི་དབང་།དཔལ་དུས་ཀྱི་འཁོར་ལོའི་དབང་སོགས་བསྩལ།གྲུབ་དབང་འཇིགས་མེད་བསམ་གཏན་རིན་པོ་ཆེར་སྔ་སོར་སྙན་སྒྲོན་ཕུལ་བ་བཞིན་ཆེད་གཉེར་གྱིས་ཕེབས་བྱུང་བར།ཁྲི་ཆེན་མཆོག་སྤྲུལ་རིན་པོ་ཆེ་དང་ཆེ་ཤོས་སྤྲུལ་བའི་སྐུ་སོགས་གསན་མཁན་ཉུས་བསྡུས་དང་ལྷན་ཅིག་རྗེ་བཙུན་ཏྰ་ར་ནྰ་ཐས་བསྒྲིགས་པའི་སྒྲུབ་ཐབས་རིན་འབྱུང་ལས་བྱུང་བའི་རྗེས་གནང་སུམ་བརྒྱ་སྐོར་དང་།རིགས་གསུམ་སྤྱི་སྒྲུབ་ཀྱི་རྗེས་གནང་སོགས་མང་པོ་གསན།དཔལ་ལྡན་བྱ་ཁྱུང་དགོན་དང་ཁྲི་ཀའི་རི་ཁྲོད་པའི་བླ་སྤྲུལ་རྣམས་ལའང་ཆོས་བཀའ་རྒྱ་ཆེར་བསྩལ།དགུང་ལོ་རེ་དྲུག་པ་ལྕགས་སྟག༼ཕྱི་ལོ༡༨༩༠༽ལོར་སྦྱིན་བདག་གསོན་གཤིན་རྣམས་ཀྱིས་ཕུལ་བའི་དཀོར་རྫས་རྣམས་ཆུད་མ་ཟོས་པར་བསོད་ནམས་མི་ཟད་པའི་གཏེར་དུ་བསྒྲུབ་པར་བཞེད་པ་སངས་རྒྱས་སྟོང་སྐུ་ཞིག་གསར་བཞེངས་ཀྱི་དགོངས་འཆར་སྔ་མོ་ནས་ཡོད་གཤིས།བསྟན་པའི་སྦྱིན་བདག་ཨུ་ཅུ་མུ་ཆིན་ཝང་ཕུན་ཚོགས་རྣམ་རྒྱལ་གྱིས་བསྐལ་བཟང་སངས་རྒྱས་སྟོང་གི་སྐུ་བརྙན་བཞེངས་ཐེབས་སུ་དངུལ་སྲང་ཁྲི་ཕྲག་གཅིག་དང་སྟོང་ཚོ་བདུན་ཕུལ་བ་གཞིར་བྱས་ཏེ།རྭ་རྒྱ་དགོན་པའི་སངས་རྒྱས་སྟོང་སྐུའི་ལྷ་ཁང་ངམ་སྐལ་བཟང་ལྷ་ཁང་མཐོང་བ་དོན་ལྡན་གསར་བཞེངས་མཛད་ནས་ལོ་ངོ་གསུམ་གྱི་རིང་ལ་རྟེན་དང་བརྟེན་པ་ཡོངས་སུ་རྫོགས་པ་ལེགས་པར་གྲུབ།དགུང་ལོ་བདུན་ཅུ་བ་ཤིང་རྟ༼ཕྱི་ལོ༡༨༩༤༽ལོར་འགྲོ་མགོན་ཀིརྟི་རིན་པོ་ཆེ་རྭ་རྒྱར་ཕེབས་ནས་ཁོང་གིས་ཐུགས་འདུན་བཞིན་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་སྟ་གོན་དང་བཅས་པ་ཕྱག་བཞེས་དང་གསུང་བཤད་ངོ་མཚར་བས་བརྒྱན་པ་བསྩལ།སྐྱབས་མགོན་ཀིརྟི་རིན་པོ་ཆེའི་དྲུང་ནས་བྱང་ཆུབ་ལམ་སྒྲོན་གྱི་གཟབ་བཤད་དང་དགའ་ལྡན་ལྷ་བརྒྱ་མའི་མཆོད་ཆོག་སོགས་བཀའ་རྩོམ་ཁ་ཤས་ཀྱི་ལུང་གསན།འགྲོ་མགོན་ཀིརྟི་རིན་པོ་ཆེ་ནས་གདན་འདྲེན་གྱི་སྙན་བསྐུལ་ནན་ཆེ་བར་བརྟེན།ཟླ་བདུན་པའི་ནང་དུ་སྟག་ཚང་ལྷ་མོའི་གདན་ས་ཉིན་སྲིབ་གཉིས་དང་མཛོད་དགེའི་དཔོན་ཁག་མང་པོར་ཞབས་སོར་བཀོད་དེ་ཀིརྟི་རིན་པོ་ཆེ་སོགས་ལ་ཆོས་བཀའ་རྒྱ་ཆེར་སྩོལ་བཞིན་ཡུལ་དེར་བཞུགས།ཕྱི་ལོའི་ཟླ་དྲུག་པར་མཛོད་དགེའི་དམར་མོ་ཐང་ནས་སྐྱབས་རྗེ་ཀིརྟི་རིན་པོ་ཆེ་དང་གཙོས་ཁྲི་ཆེན་མཆོག་སྤྲུལ།ལྷ་མོའི་གསེར་ཁྲི་མཆོག་སྤྲུལ།བྱམས་མེ་སྤྲུལ་སྐུ་སོགས་བླ་སྤྲུལ་བརྒྱ་དང་སུམ་ཅུ་སྐོར་གྱིས་དབུ་མཛད།དགོན་ཁག་སོ་སོ་ནས་ཕེབས་པའི་དགེ་འདུན་པ་ལྔ་སྟོངཙམ།དཔོན་འབངས་མཐའ་ཡས་པ་བཅས་ཚོགས་པ་ཁྲི་ཕྲག་གཉིས་དང་སྟོང་ཕྲག་བརྒྱད་བརྒལ་བར་དཔལ་དུས་ཀྱི་འཁོར་ལོའི་དབང་གི་སྟ་གོན་གྱི་རིམ་པ་དང་།བྱིས་པ་འཇུག་པའི་དབང་བདུན།གོང་མ་གོང་ཆེན།རྡོ་རྗེ་སློབ་དཔོན་བདག་པོ་ཆེན་པོའི་དབང་དང་བཅས་པ་སྨིན་རྒྱས་སུ་བསྩལ།སྔ་སོར་ཀིརྟི་རིན་པོ་ཆེས་དགོན་ཆེན་གྱི་ཁྲིར་བཞུགས་དགོས་ཚུལ་གྱི་ཞུ་ནན་ཕུལ་བ་དོན་ལྡན་དུ་བྱ་བའི་ཕྱིར་བརྒྱད་པའི་ཚེས་བཞིའི་ཉིན་གདན་སའི་ཆོས་ཁྲིར་ཞབས་སོར་བཀོད་དེ་དགེ་འདུན་འདུས་པའི་ཚོགས་ལ་ལམ་རིམ་ཆེན་མོའི་དབུ་ནས་གཟབ་བཤད་ཐུན་གཅིག་དང་བརྩི་བཞག་གནང་།དེ་ཀའི་ཁྲི་ཟུར་ཞིག་ཁྲི་ཚབ་ཏུ་བཞག་སྟེ་ཕྱིར་གདན་སར་ཕྱག་བཏེགས།དེ་ལྟར་དམ་པ་འདི་ཉིད་ཀྱིས་རང་དགོན་རྭ་རྒྱ་བཀྲ་ཤིས་འབྱུང་གནས་དང་རྗེ་སྐུ་འབུམ་བྱམས་པ་གླིང་།རོང་བོ།བྱ་ཁྱུང་།ཀིརྟི་སོགས་གཙོས་བོད་སོག་རྒྱ་གསུམ་གྱི་དགོན་སྡེ་མང་པོ་དང་།མཛོད་དགེ་སྟོད་སྨད།ཚ་ཁོ་ཟངས་དཀར་སྟོད་སྨད།རྔ་བ།དམུ་དགེདཔལ་ཤུལ།ཁྲོ་ཁོ།སྦྲ་ནག་ཁག་གསུམ།གཅན་ཚ་ཉིན་སྲིབ་སོགས་ཡུལ་གྲུ་མང་པོར།དཔལ་དུས་ཀྱི་འཁོར་ལོའི་དབང་ཆེན་ཐེངས་བདུན་ཡས་མས་དང་རྡོར་ཕྲེང་གི་དབང་ཐེངས་བཅུ་བདུན་ཙམ།མི་ཏྲའི་དབང་ཐེངས་བརྒྱད་ཙམ།སྣར་ཐང་བརྒྱ་རྩའི་རྗེས་གནང་ཐེངས་ལྔ་ཙམ།དབང་ལུང་རྗེས་ཁྲིད་སོགས་སྐལ་ལྡན་གདུལ་བྱ་བགྲང་གིས་མི་ལངས་པའི་འདོད་མོས་བཞིན་བསྩལ་བ་སོགས་ཡིག་ཚོགས་ལ་འཇིགས་ནས་འབྲིར་མ་སྤོབས་སོ།།མཐར་དགུང་ལོ་དོན་གསུམ་པ་མེ་བྱ༼ཕྱི་ལོ༡༨༩༧༽ལོའི་གནམ་ལོ་གསར་ཚེས་ལ་སྐུ་འབུམ་བྱམས་པ་གླིང་གི་སྒར་བར་བཞུགས།བཞི་བའི་ཚེས་ལ་གདན་སར་ཕེབས།རྗེ་གོང་མས་མཛད་པ་ཐ་མ་སྟོན་ཁར་གུང་ཐང་མགར་བར་བཞེངས་བཅུག་པའི་ལུང་སྟོན་བྱམས་པའི་མདུན་དུ་སེམས་བསྐྱེད་མཆོད་པ་གནང་བའི་མགོན་དུ་བྱོན་ནས་ཐུགས་སྨོན་ནན་ཏན་མཛད་པ་དགོངས་གཞི་ཅན་དུ་མངོན།དགུ་བའི་ཚེས་ལ་ཁྲི་ཀའི་བོད་ཇོའི་གྲྭ་ཚང་གི་གཟིམས་ཁང་དུ་ཕེབས་ནས།ལོ་དེའི་ཟླ་བཅུ་གཅིག་པའི་ཚེས་བཅོ་བརྒྱད་ཉིན་ཞིང་འདིར་གཟུགས་སྐུ་རགས་པའི་བཀོད་པ་རེ་ཞིག་བསྡུས་ནས་མི་ཕམ་ཆོས་ཀྱི་འདུན་ས་ཞིང་མཆོག་ཡིད་དགའ་ཆོས་འཛིན་དུ་གཤེགས་སོ།།ཁོང་ལ་གསུང་ལས་སྐྱེས་བའི་སློབ་བུ་ཡང་བགྲང་གིས་མི་ལངས་མོད།རེ་འགའ་ཙམ་ཞུ་ན།ཞྭ་དམར་པཎྜི་ཏ་དགེ་འདུན་བསྟན་འཛིན་རྒྱ་མཚོ་དང་།ཀིརྟི་བློ་བཟང་འཕྲིན་ལས་བསྟན་པ་རྒྱ་མཚོ།ཆེ་ཤོས་བྱང་ཆུབ་བསྟན་པའི་སྒྲོན་མེ།ཨ་ཀྱྰ་བློ་བཟང་བསྟན་པའི་དབང་ཕྱུག་བསོད་ནམས་རྒྱ་མཚོ།གསེར་ཏོག་བློ་བཟང་ཚུལ་ཁྲིམས་རྒྱ་མཚོ།ལ་མོ་གསེར་ཁྲི་བློ་བཟང་ཐུབ་བསྟན་རྒྱ་མཚོ།ལ་མོ་ཞབས་དྲུང་དགེ་འདུན་བསྟན་འཛིན་ནོར་བུ།ཤར་བློ་བཟང་སྐལ་ལྡན་བསྟན་པའི་རྒྱལ་མཚན།རྒྱ་ཡག་ཚུལ་ཁྲིམས་བསྟན་པའི་ཉི་མ།ཛ་ཡ་པཎྜི་ཏའི་ཡང་སྤྲུལ་བློ་བཟང་ཆོས་ཀྱི་དབང་ཕྱུགསྒོ་མང་མཁན་སྤྲུལ་དགེ་འདུན་བསྟན་པ་དར་རྒྱས།ཨ་རིག་ཡོན་ཤུལ་སྤྲུལ་སྐུ་བློ་བཟང་རྒྱ་མཚོ།ལ་ཁ་བློ་བཟང་བསོད་ནམས་རྒྱ་མཚོ་སོགས་གཞན་དྲིང་མི་འཇོག་པའི་མཁས་པ་ཆེན་པོ་མང་དུ་བྱུང་ངོ་།།རྗེས་འཇུག་ཕྱི་རབས་པ་རྣམས་ལ་ཕན་ཕྱིར་དུ་གསུང་རྩོམ་མཛད་པ་ལའང་།བླ་མ་མཆོད་པའི་ཆོ་ག་མདོར་བསྡུས་བསམ་འཕེལ་ནོར་བུའི་དོ་ཤལ།བླ་མ་དང་རྡོ་རྗེ་འཇིགས་བྱེད་དབྱེར་མེད་པའི་བླ་མའི་རྣལ་འབྱོར་དངོས་གྲུབ་འགུགས་པའི་ལྕགས་ཀྱུ།བསྟན་པའི་རྩ་ལག་ཆེ་ཤོས་ངག་དབང་བཤད་སྒྲུབ་བསྟན་པའི་ཉི་མའི་རྣམ་ཐར་མཁས་པའི་མགུལ་རྒྱན་པད་དཀར་ཕྲེང་བ་ཞེས་བྱ་བའི་སྨད་ཆ།སེམས་བསྐྱེད་མཆོད་པའི་འདོན་བསྒྲིགས་དང་ཟིན་ཐོ།སྐྱབས་མགོན་ཤིང་བཟའ་རྡོ་རྗེ་འཆང་ཆེན་པོ་ལ་ཆེ་ཤོས་སྐྱེས་མིང་བས་དྲི་བ་ཞུས་པའི་བཀའ་ལན།འཛམ་གླིང་གནས་ཆེན་ཀུན་གྱི་ཕུལ་བྱུང་རྗེ་བཙུན་འཇམ་པའི་དབྱངས་ཀྱིས་བྱིན་གྱིས་བརླབས་པའི་གནས་མཆོག་རི་བོ་རྩེ་ལྔ་དང་གཉིས་སུ་མེད་པའི་བྲག་དགོན་མཆོག་དགའ་གླིང་གི་ལོ་རྒྱུས་དཀར་ཆག་གསལ་བར་བརྗོད་པ།ཕྲེང་ཀྲྀ་ཆུ་བོ་གཉིས་འདྲེས་ཀྱི་དབང་གི་བརྒྱུད་འདེབས།འཇམ་དབྱངས་ནག་པོའི་བསྒོམ་བཟླས།གསོ་སྦྱོང་གི་ལག་ལེན་འཁྲུལ་མེད་ཁུངས་དགདམ་པའི་རྗེས་འཛིན་གྱི་གསོལ་འདེབས་སྨོན་ཚིགརྫུན་པ་ཉི་ཤུའི་གཏམ་སྦྱོར།དབེན་ས་ལུགས་ཀྱི་གཅོད་སྟན་ཐོག་གཅིག་མའི་སྒོ་ནས་གཉན་ཁྲོད་ལ་འགྲོ་ཚུལ་གྱི་ཡིག་ཆུང་རྙེ་རིན་པོ་ཆེའི་གསུང་ཟིན་བྲིས་ལ་ཡིག་སྐྱོན་ཕྲན་བུའི་རིགས་རྣམས་རྗེ་ཤིང་བཟའ་རིན་པོ་ཆེ་ནས་བསལ་ཏེ་ཞུས་དག་བྱས་པ་སོགས་མང་པོ་མཛད་མོད་ཡིད་ཕངས་པ་ཞིག་ལ་གཞན་དག་རིག་གནས་གསར་བརྗེ་ཆེན་པོའི་སྐབས་སུ་མེ་ལྷའི་ཞལ་དུ་ཐིམ་སོང་ངོ་།།ཕྱི་ལོ༢༠༡༥ལོའི་ཟླ༡༢པའི་ཚེས༡༥ཉིན་རྫོགས་པར་བྲིས།